***Wi-Fi yoki boshqa simsiz keng polosali ulanish tarmoqlari uchun 2.4 GHz, 5 GHz va 60 GHz radiochastota diapazonidan foydalanish tartibi***

Keng polosali maʼlumot uzatish tarmoqlarini rivojlantirish surʼatlarini oshirish, jadal rivojlantirishga salbiy taʼsir etuvchi omillarni bartaraf etish, xizmatlarning sifatini yaxshilash va turlarini koʼpaytirish hamda foydalanish tartibini soddalashtirish maqsadida Radiochastotalar boʼyicha respublika kengashi (RChRK)ning 2020-yil 29-oktabrda 612-son qaror qabul qilingan.

Ushbu qaror bilan Oʼzbekiston Respublikasi hududiga olib kirilayotgan maʼlumotlarni uzatish tarmogʼi (Wi-Fi access or other wireless broadband access) radioelektron vositalaridan 2400-2483,5 MHz, 5150-5190 MHz, 5210-5350 MHz, 5520-5550 MHz va 5570-5650 MHz radiochastota polosalarida hamda 60 GHz radiochastota diapazonida (unlicensed spectrum) ikkilamchi asosda, RChRKning alohida qarorlarini qabul qilmasdan, barcha ruxsat etuvchi hujjatlarni radiochastota organida rasmiylashtirgan holda foydalanishga ruxsat etilgan.

Maʼlumotlarni uzatish tarmogʼi radioelektron vositalarining effektiv izotrop nurlanish quvvati – 10 dBW (100 mW)dan oshmagan taqdirda, ruxsat etuvchi hujjatlarni radiochastota organida rasmiylashtirmasdan 2400-2483,5 MHz, 5150-5190 MHz, 5210-5350 MHz, 5520-5550 MHz va 5570-5650 MHz radiochastota polosalarida ikkilamchi asosda lokal maʼlumotlar uzatish tarmoqlarida qoʼllagan holda Oʼzbekiston Respublikasi hududida foydalanishga ruxsat etilgan.

Shuningdek, Radioelektron vositalarni sotib olish va (yoki) o‘rnatish, xorijdan olib kirish, ekspluatatsiya qilishga ruxsat etish va ulardan foydalanish tartibi Vazirlar Mahkamasining 2020-yil 22 dekabrdagi 801-son qarori asosan amalga oshiriladi (<https://lex.uz/docs/-5179158#-5179392>).

Ilova: Radiochastotalar boʼyicha respublika kengashining 2020-yil 29-oktabrda 612-son qarori.